b'\n_START_ARTICLE_\nChristian X av Danmark\n_START_SECTION_\nP\xc3\xa5skekrisen i 1920\n_START_PARAGRAPH_\nDa f\xc3\xb8rste verdenskrig i 1918 endte med tysk nederlag, oppsto muligheten for \xc3\xa5 f\xc3\xa5 S\xc3\xb8nderjylland gjenforent med Danmark. Kongens \xc3\xb8nske var at den nye grensen skulle g\xc3\xa5 ved Slien (tysk: Schlee), men ved folkeavstemningen den 14. mars 1920 stemte et flertall i Midtre Slesvig for \xc3\xa5 forbli tysk. En del nasjonalister mente at grensen i hvert fall burde ha g\xc3\xa5tt s\xc3\xb8r for den tradisjonelt danske byen, Flensborg (tysk: Flensburg). I selve Flensburg var det flertall for dansk tilh\xc3\xb8righet, men i hele den s\xc3\xb8rligste delen av S\xc3\xb8r-Slesvig var det 75\xc2\xa0% av innbyggerne som hadde stemt for tysk tilh\xc3\xb8righet. Rigsdagen var derfor splittet. Den radikale regjeringen under C. Th. Zahle var imot \xc3\xa5 innlemme Flensburg. Etterhvert viste stemmegivningen at 70 var for og 70 i mot. _NEWLINE_Det fikk kongen til \xc3\xa5 sparke Zahle-regjeringen. I stedet utnevnte han en ny, under ledelse av kongens advokat Otto Liebe. Dette ble oppfattet av mange som grunnlovsstridig, og fagbevegelsen, LO, besluttet dermed \xc3\xa5 g\xc3\xa5 til generalstreik, mens andre grupper krevde at man skulle avskaffe monarkiet og innf\xc3\xb8re republikk. P\xc3\xa5skedagen, den 4. april 1920, b\xc3\xb8yde kongen seg for presset, og sparket Liebe og utnevnte et forretningsministerium som fikk i oppgave \xc3\xa5 utskrive folketingsvalg. Kuppet gjorde Christian X temmelig upopul\xc3\xa6r i en periode, men med tiden gikk det i glemmeboken. Ved gjenforeningen med (Nord-Slesvig) ble Christian X igjen det nasjonale samlingspunktet, da han den 10. juli 1920 red over grensen ved Taps p\xc3\xa5 en hvit hest og deretter m\xc3\xb8tte s\xc3\xb8nderjyder p\xc3\xa5 Dybb\xc3\xb8l og sydslesvigene ved Krus\xc3\xa5.\n_START_SECTION_\nD\xc3\xb8d\n_START_PARAGRAPH_\nChristian X d\xc3\xb8de den 20. april 1947 p\xc3\xa5 Amalienborg. Han ble gravlagt i Gl\xc3\xbccksburgernes kapell i Roskilde domkirke. Han ble etterfulgt av sin s\xc3\xb8nn Frederik IX som konge av Danmark. For \xc3\xa5 anerkjenne hans symbolske betydning under andre verdenskrig, ble et av armb\xc3\xa5ndene som ble brukt av medlemmene av den danske motstandsbevegelsen plassert p\xc3\xa5 kisten hans p\xc3\xa5 hans castrum doloris._NEWLINE_Blant Christian Xs ordener var ogs\xc3\xa5 Storkorset med kjede av St. Olavs Orden, tildelt 1909.'